Diari Oficial de la Generalitat Valenciana


Sumari del DOGV 5142, del 24-11-2005 (2005/12535)

Resolució de 27 de setembre de 2005, de la directora general de Justícia de la Conselleria de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial de Visitadors Mèdics de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5142

Data del DOGV
:   24-11-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/12775


Organisme emissor
:   Conselleria de Justícia, Interior i Administracions Públiques

Tipus de document
:   Anunci

Resolució de 27 de setembre de 2005, de la directora general de Justícia de la Conselleria de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial de Visitadors Mèdics de la Comunitat Valenciana. [2005/Q12677]
  
En data 16 d'abril de 1999, Enrique Tomás Arteseros, en representació de la Federació Regional d'Informadors Tècnics Sanitaris d'Alacant, Castelló i València i de les associacions professionals de visitadors mèdics de les tres províncies, va formular petició de creació del Col·legi Professional de Visitadors Mèdics de la Comunitat Valenciana, a la qual resultava d'aplicació la llavors vigent Llei 92/1960, de 22 de desembre.
  
En l'escrit de data 26 de maig de 2004, sense que s'haguera arribat a dictar una resolució expressa sobre l'esmentada petició, els mateixos promotors van sol·licitar que s'iniciara el corresponent expedient per a la creació d'un col·legi oficial de visitadors mèdics de la Comunitat Valenciana. Substituïda l'antiga Llei de 1960 per la Llei Orgànica 4/2001, de 12 de novembre, Reguladora del Dret de Petició, i vigent el Decret 4/2002, de 8 de gener, que desenvolupa la Llei 6/1997, de 4 de desembre, de Consells i Col·legis Professionals de la Comunitat Valenciana, resultava que amb la documentació presentada en el seu moment, juntament amb la complementària derivada d'aquest, era prou per a donar resposta a la petició de creació, sense que calguera l'exigència d'una altra nova.
  
La petició referida, juntament amb la documentació que la complementa, i incorpora els aspectes exigits per l'article 9.5 del Decret 4/2001, de 8 de gener. A saber: la denominació que es pretén donar al col·legi és la de Col·legi Oficial de Visitadors Mèdics de la Comunitat Valenciana, i el seu àmbit territorial, el de la Comunitat Valenciana. Quant a la titulació professional o altres requisits, per a la incorporació al col·legi, s'exigirà la d'expert professional en informació tècnica del medicament, de la Universitat Nacional d'Educació a Distància o, si no n'hi ha, els cursos superiors d'especialització que impartisquen les universitats autoritzades.
  
A la petició s'hi adjunta memòria destinada a motivar i justificar l'interés públic que concorre per a crear aquest col·legi, que limite l'exercici professional lliure de la professió. Es concreta l'interés públic, en primer lloc, en la necessitat pública de regular la relació dels professionals amb el sistema de salut de la Generalitat. També pot apreciar-se aquest interés en la necessitat professional de salvaguardar amb rigidesa i autoritat els valors professionals dels visitadors mèdics, el seu codi deontològic, les relacions de competència entre els professionals i la d'aquests amb els productors de medicaments i la seua posada ètica en el mercat: ha de tindre's molt present que el visitador mèdic coopera en la tasca de preservar a la societat dels riscos potencials que comporten els medicaments, i són els professionals de la visita, per la seua posició en el procés de difusió de les característiques d'aquells, element que es vincula directament amb el valor constitucional de la salut de les persones. Això fa convenient sotmetre dita activitat a la deontologia i disciplina col·legial.
  
Finalment, pot constatar-se un relatiu buit normatiu entorn dels professionals de la visita mèdica, que fa convenient, si no necessària, que s'establisca una regulació, especialment quant a l'accés a la professió, a l'ordenació de l'exercici professional, i a l'existència d'una instància que represente la professió davant dels poders públics i les indústries del sector, i cap la possibilitat que siguen els mateixos professionals els qui assumisquen la responsabilitat de definir les regles que han d'observar-se en l'exercici d'aquella.
  
L'activitat d'aquests professionals afecta, especialment, els sectors farmacèutic i sanitari, àmbits competencials, ambdós, atribuïts a la Conselleria de Sanitat, la Direcció General de Farmàcia i de la qual Productes Sanitaris manifesta el seu criteri favorable a la constitució d'un col·legi per als professionals sol·licitants, ja que «garantirà i potenciarà el desenvolupament deontològic de les seues responsabilitats».
  
Quant al procediment, aportada o completada la documentació que es desprén del seu article 9, l'article 10.2 de l'esmentat Decret 4/2002, exigeix que la petició de creació d'un col·legi professional se sotmeta a informació pública, mitjançant la publicació en el Diari Oficial de la Generalitat Valenciana de la resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Oficial de Visitadors Mèdics de la Comunitat Valenciana, que recollirà els aspectes més significatius dels previstos en l'article 9.5 de tal decret.
  
Per tot allò que s'ha exposat, i fent ús de les competències atribuïdes per l'article 11 del Decret 181/2004, de l'1 d'octubre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, així com allò que s'ha disposat per l'article 10 del Decret 4/2002, de 8 de gener, del Govern Valencià, pel qual s'aprova el Reglament de desenvolupament de la Llei 6/1997, de 4 de desembre, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini d'un mes, la petició de creació del Col·legi Oficial de Visitadors Mèdics de la Comunitat Valenciana, per tal que els titulars de drets o interessos legítims, individuals o col·lectius, que es consideren afectats per la creació de l'esmentat col·legi puguen formular les al·legacions que estimen pertinents, en el termini indicat.
  
Segon
  
Les al·legacions, a què es fa referència en l'apartat anterior, es presentaran al Registre General d'aquesta conselleria, siti al carrer de l'Historiador Chabàs, número 2, de València, codi postal 46076, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.